Günter Eder

Kindheit und Jugend ohne Computer und Handy

echt bayrisch

Dieses ebook wurde erstellt bei
Verlagslogo

Inhaltsverzeichnis

Titel

Voawoat von Schreiwaleng

Mei Kindazeid bis e fimf Joah oed wah

Veyaloa neie Eafahrungen

Iadz wiad`s eansd, iaz muaß ih a e d`Schue

Schee wah`s ned oewei, awa indreßand

De modeane Zeid kimmd

Gfäahlehe Funde und Speya

Vo iadz a is oes andas e unsana Familie

Oewei wieda ebs neis, a bei uns dahoam

Langsam fangd s`Lem a eansd z`wean

Ned olle Fella hand s`Voarechd vo da Jugnd

Eyda wean, awa ned gscheida

Iadz gehd da Eansd des Lebms a

Impressum neobooks

Voawoat von Schreiwaleng

Kindheit und Jugend

ohne

Computer und Handy

echt bayrisch

Impressum

Copyright by

Günter O. Eder

Ländstr. 3

80538 München

guenter.o.eder@gmx.de

Alle Rechte vorbehalten

ISBN 978-3-****-***-*

veröffentlicht Datum

www.neobooks.com/Werk von Günter O. Eder.html

Der Autor

Im Juni 1943 in München geboren, war ich in den ersten Jahren meines Lebens bedingt durch die schlimmen Einflüsse des zweiten Weltkrieges gezwungen sehr häufig zusammen mit meiner Mutter, manchmal auch alleine, meinen Wohnort zu wechseln, jedoch immer innerhalb von Bayern. Dies ist sicher auch einer der Gründe warum ich immer schon sehr stark meinem bayrischen Dialekt verbunden bin.

Nachdem ich feststellen mußte das unser schöner Dialekt in den letzten Jahren immer mehr verschwindet, habe ich mich entschlossen, das mir mögliche zu unternehmen um diesem unschönen Trend wenigstens etwas entgegen zu wirken.

Es ist ganz und gar nicht so wie uns viele einreden wollen, das derjenige der bayrisch spricht weniger gute Voraussetzungen im Berufsleben hat. Die Generationen vor uns, die Bayern zu dem gemacht haben was es heute ist, haben auch beinahe alle bayrisch gesprochen.

Günter O. Eder

D`Idee fia des Biahe is ma kema wiea e en Brofeßa Woefgang Schmiedbaua sei Biahe, „eine Kindheit in Niedabayan“ glesn ghad ha. Da Schmiedbaua dea had damoes iwahaubd ned weid vo mia weg gwohnd, veleichd a so a zwoa, drei Kilomedda. Mia ha ma a oe zweh af Schdammham e d`Pfoegsschue ganga, oan gemeinsama Bekandn ha ma a ghad, des wa da Aschbaua.

Wei da boaresche Dialegd oewei mehra voschwindt und wei`s

a kam a Lidradua en boareschn Dialegd gibd, ha a ma dengd das e amoe a Biahe kombled af boaresch schreim kand. Mia is awa nix gscheids ned eigfoen, drum ha e hoed des gschriem wos e e meina Kindazeid und Jugnd oes aso bei uns z Bayan dalebd ha.

Wei e oes Kind und a oesa groußa efda umziehang ha miaßn, God sei Dank oewei bloß innahoe vo Bayan, desweng is mei Boaresch a bißl unsauwa woan. Da is ebs vo Owabayan und a ganz vey vo Niedabayan dabei, vey von Boareschn Woed und a von Rouddae drund, muldikuldi hoed. Da Boaresche Woed dea kead zwa a zo Niedabayan, awa de Leid da drin, de schmadznd ganz andas oes wiea de Leid e deara Gengad e deara wo ih de meisde Zeid aufgwoxn bih. Wea se z`Bayan auskennd dea woaß a daß se da da Dialegd scha olle dreißg, vieazg Kilomedda ganz schdoag vaendad.

Mei Hoamad is eigndleh Meyhmeisl, des is zwischn Oededeng und Simbach am Inn, veleichd a so a drei Kilomedda undahoe Maggl, des is wahscheinle vey Leid bekannd wei dot da Babsd Benedigd da sechzehnde geboan is. Meyhmeisl is diaregd e da Owaboareschn Grenz. Niedabayan und Owabayan weand da drund nua na duach n Diagnbach voanand drennd.

Mei Kindazeid bis e fimf Joah oed wah

Ih hoaß Ginda Eda und bih z`Minga drom en siebzehndn June neinzeahundaddreiaviazage um viare e da Fria auf d`Weyd kema drum bih e a a echda Mingara, da bih e a schdoez drauf.

Z Minga, da bih e a na daufd woan. Des wah eigandle a goa koa Broblem ned gwen. Des Schlimme bei dera Sach, des wah bloß, das e fasd an Nam griagd hed, dea wo ma beschdimd iwahaubd ned gfoen hed, da bih a ma heid oewei na ganz siha.

Mei Daufpadden des is d`Tande Ane gwen, des wa p`Frau von Ongl Badl, de woed umbedigt das me d`Mudde Ginda Xeaxes daufa loßn soed. Gott sei Dank had se d`Mudde duachgsezd drum hoas e iadz Ginda Odma. Den Nam Odma den ha e a blos desweng griagd wei mei echda Vadda a Odma ghoaßn had. Mia seywa mia gfoed dea Nam Odma a ned dea is awa oewei na bessa oes wia Xeaxes. Oes a gloans Kind kahsd nix dageng doa wos da d`Eydan fia ran Nam gemd und schbeda nidz ds da a nix meha wenn sd de beschweasd, da is hoed nix z moha. Kinz enk es viaschdeyn das ih oes echda Baya, Ginda Xeaxes hoaßad, des kannd a ga koa Mensch ned aushoedn.

Des mid mein Gebuadsdag, des is a ganz a bsundane Gschichd

Gwen. Dea Dag is e de fuchzga Jahr zon Dag da Deitschn Einheid eagläad woan. Des wa zwengs da Osdzone, wei da drend d`Leid gega d`Rußn aufgschdandn hand. Des wa nadiale a riesn Gligg fia mih, wei e da oewei Schuefrei und schbeda dann a na oawatsfrei ghad ha. Des is scha schee we ma an sein Gebuatsdag an Feiadag had. Awa iagnd oana had ma des ned vagund, wei s den Dag schbeda leida wieda agschaffd und af n driddn Ogdowa valegd hamd. Des is damoes nach da deidschn Wiedavaeinegung gwen, da is d`Osdzone af Wesddeidschland wieda zrugg kema. Voan zwoadn Weydgrieag da had des a oes zamm ghead, neinaachzge is s dann a wieda ra so woan wia s friaras gwen is.

Neizehahundadneinaachzge, da hand z`Dresdn oewei wenn s finsda woan is, ganz vey Leid mid Kiatzn af d`Schdraß auße ganga und hamd demostriead wei s eah iwahaubd nimma basd had wos bei eah e da DDR drend de Bolidega oes a so driem hamd und wiea s da zuaganga is.

De Leid de wo da drendn gwond hamd, de hamd iwahaubd koa richdege Freiheid ned khad. De hamd a ned iwaroe da hie fahn deafa wos meng heddn. De hamd bloß da hie fahn defa wo s Bolidiga ealaubd hamd. Zo uns hamd s scha glei ganed uma deafa. Wenn des oana brawiead had, da ha da a Glick ham miaßn daß sn ned glei eigschbiad oda daschoßn hamd.

Ih ka me na ganz guad dra erinnan, wiea ma mei Frau und ih neizeahhundadfümfaachzge z`Ungan en Ualaub drund gwen hand, da hama zwoa Familien kena gleand. Des hand ganz nedde Leid gwen, de hamd uns fia s nexde Jahr soga zo eah af Karl-Marx-Schdad ume eiglond. Mia hama ja sunsd na niea da drend gwen weis uns a ga ned ei loßn heddn. Wiea ma da drend gwen hand, da hama easchd amoe richde gseng wos da drend eigandle oes a so lous gwen is. Ganz vey Heisa und a de meisdn Schdraßn hand kabudd gwen, des wa scha draure.

Fia de meisdn Leid da is de Wiedavaeinegung scha a rechd a grouße Freid gwen. Da hamd olle rußeschn Soedadn wieda af Rußland ae hoam miaßn und de Leid vo da Osdzone drend, de hamd a wieda iwaroe hie fahn deafa, wo s grad hie woedn. Fia mih wa de Wiedavaeinegung a a riesn Freid, awa daß s den Feiadag, dea wo mei Gebuadsdag gwen is valegd hamd des wa scha rechd schad. Da kasd hoed iwahaubd nix moha gega de groußn da drom. Iadz bih e awa ganz schee weid fiare kema e da Zeid, awa mei, de Bolidega, de hamd ma mein peasönlechn Feiadag eimfach gschdrieha. An Feiadag ha e iadz nimma, awa wenexdns hoase Ginda und ned Xeaxes.

Wei e hoed scha amoe da gwen bih und z`Minga z`wengsdn Griag des Lem a ned recht gsund gwen is, had me Mudde zon Dragna af Weilheim e Pflege ei bracht. Des wand recht brave Leid, ih woas nimma genau wia lang das e bei de dot gwen bih. Ih glaub des miaßadn a soa oa, oanahoeb Joah gwen sei, wei a me dunkl dra erinnan ka das e damoes scha laufa ha kina, sunsd hede en Dragna ned oewei, wenn a vo da Oawad hoam kema is, d`Bandoffe bringa kina, da dra ha a me oes gloana Bua schbeda oewei na erinnan kina. D`Mudde had ma gsagd das e scha mid oan Joah laufa ha kina, dem nach wa des ganze dann scha um a`ra neizehahundadvieraviazge umanand. Wia e d`Mudde amoe gfragd ha wo des mid de Bandoffe gwen sei kannd, da had s ma gsagd das des bein Dragna z`Weilheim drin gwen is, sunsd dad e des vo seywa heid a ganimma wißn.

En Friajoah neinzeahundadfümfaviazge, da is ds`Deidschland na Griag gwen, des had ma d`Mudde schbeda amoe vozeyd da had s me vo Weilheim a`ghoed und is mid mia zeaschd amoe af Minga e d Hoenzollanschdraß zo da Tande Ane eine gfahn.

Hie und da had me Tande Ane oda d`Mudde af a moe baggd, da hand s dann mid mia von fimdn Schdog, da wo Tande Ane gwond had, iwa Drebbm en Kella ae grennd. Da hand dann scha oewei mehra Leid drund gwen zo de hama uns dann a na ei druggd. Da had dann Tande Ane ofd amoe laud gschimpfd, geds hoed a bissl af Zeidn, segd s leichd ned das ma mia an gloan Buam dabei hamd. En Kella hama oewei dann ae miaßn wenn ma z`Siarenen ghead had, des had khoaßn das wieda amoe p`Fliaga mid ehrane Bombm dahea kemand und daß s wieda ra moe saugfeale wiead.

Iagndwan amoe, wia ma von Kella wieda e d`Wohnung aufe kema hand is oese kabud gwen. Des Haus e den wo ma bei da Tande Ane gwohnd hamd, des had a Bombm droffa, a so daß bein Dach eina grengd had und Mewe wand a olle kabud.

Wei Tande Ane en Haus ganz om gwohnd had und des ganze Dach hie gwen is, had ma vo iharana Wohnung aus en Himme aufe schau kina. Da had d`Tande Anne gsagd, iatz miaß ma hoam foan, da kima iadz nimma bleim. Da ha ma dann olle midanand glei mid n Zug af Hoslbach en Boareschn Woed ei gfoahn. D`Tande Ane, de is a z`Hoslbach dahoam gwen, des wa d`Dochda von Oba und vo da Oma.

Z`Hoslbach da is d`Mudde af d`Weyd kema, drum hamd dodn a na oewei Vowande vo iha glebd. En Boareschn Woed, da bih e schbeda a na recht gean drin gwen. Da wa e fasd oewei bein Ongl und bei da Tande vo da Mudde. Ih glaub d`Oma is d`Schwesda vo da Mudde iharana Muada gwen. Fia mih hand des schbeda dann oewei da Oba und d`Oma gwen. A so had d`Mudde ja a koa Vawande nima khad. Es ka a sei daß sa se volaungd oda a gschamd hamd wei s mih scha oesa junge oes ledegs Kind griagd had. Mei Vadda dea is z`Rußland en Griag gwen, da had ma dann af oamoe iwahaubd nix mehr vo eahm ghead. D`Mudde had gsagd, der is vomißd, drum hand s a nimma zon heiradn zamm kema. D`Mudde had mein Vadda na ganz lang iwa s Roude Greiz suaha lossn, awa oewei hads ghoaßn, dea is z`Rußland vomißd und is ned zon finden.

D`Mudde is a scha a ledegs Kind gwen. Ihara Muada, de wo mei Oma gwen wah, de had se wia d`Mudde easchd segs Joah oed gwen is umbrachd. Desweng is d`Mudde a scha mid ara achzea Joah af Minga aufe. Z`Hoslbach da hamd iha vey Leid s`Lem ganz schee schwa gmochd wei sie a ledegs Kind gwen is. Frira wa des bsondas bei de Leid af n Land drauß a grouße Schand wenn a ledege Frau a Kind griagd had. Damoes hamd D`Leid olle recht scheinheile und bigodesch da und hand e d`Kiaha hie grennd, awa sunsd wand s lang ned so brav wiea s ausschau hed soen. Heid, da iß s ja a efda na a so, da brauch ma uns iwahaubd nix via moha.

Vo damoes hae na lang oewei a boa so Beydl en Kopf drin ghad, des is a scha ganz schee lang hea und ih bih a damoes na ganz gloa gwen. Z`Hoslbach drin, da hamd iagndwan amoe olle Leid aus eharane Heisa und von Doaf außa miaßn und hamd se iagndwo voschdegga miaßn. D`Leid hand olle grennd und hamd duachanand gschrian. D`Mudde had mih auf d`Oam gnuma und is mid mia dava glaufa, d`Tande Anne, de had mei Kindawagl gschom, da hamd s fia mih a Bedzeig eidah khad. D`Oma und da Oba und a na mehra andane Leid hand damoes olle aus n Doaf außa und af n Hoslbeag aufe grennd.

Igndwo en Hoslbeag drom, zwischn de Feyda hand so Boschn und Bam gschdandn und dazwischn da hand so ganz grouße Schdoana gleng, da ha ma dann blim. D`Mudde und d`Tande Anne hamd de Bedda de wo en Kindawagl drin gwen hand af n Bon hie glegd und ih hed da drin dann schlofa soen. Des is awa ned ganga wei vey Leid da gwen hand de wo de ganze Zeid midanand gred hamd. A boa so Mana e anana Unefoam hand a da gwen, ih ha gmoad das des Feiawehamana hand. Schbeda wia e scha a bißl eyda gwen bih ha e d`Mudde amoe gfragd wos damoes z`Hoslbach drin lous gwen is, da had s ma dann oese vozeyhd.

Da had s af amoe an Alarm mid Siarenen gem, genau a so wiea s z`Minga drom gwen is. Z`wengs den Alarm hand olle Leid von Doaf aus eharane Heisa dava grennd und woednd se iagndwo voschdegga. Es hed ganz leichd sei kina, daß s genau a so wia z`Minga drom, a z`Hoslbach veleichd a Bombm awa schmeißn woeddn. D`Mudde had ma ezeyd das d`Leid von Doaf voahea scha ausgmochd hamd wos s doand wenn s an Bombmalarm gibd. D`Mudde had gsagd das des oese baßiead is wiea da Griag scha fasd aus gwen is. Wei de amerekaneschn Soedadn af Grafenau und af Schembeag kema hand, hand olle deidschn Soedadn af Bassa aezua dava glaufa.

Oa so a ganz a damescha, fanadescha, deidscha Soedad had damoes z`Haus drom na amoe af Schemberg zo de Amerekana ume gschossn. Des hamd se awa d`Ame de wo d`Schembeag drom gwen hand ned gfoen lossn und hamd mid eahrane Kanonen af Hoslbach und af Haus eina, zrugg gschoßn.

Des Ganze wa a da Grund warum olle Leid aus n Doaf außa und en Schdoabruch en Hoslbeag aufe dava rena hamd miaßn. De Mana, wo e damoes gmoad ha daß s vo da Feiaweha hand, des hand Soedadn gwen, de wo grad en Ualaub dahoam gwen hand. Sunsd is nix bassiad had ma d`Mudde gsagd, koa Leid hand a ned ums Lem kema und kabud is damoes a ned fey ganga, bei aon Bauan da is blos s`Dach a bißl kabudd gwen. D`Frau vo oan Bauan, de is ned mid eham und mid de andan Leid en Schdoabruch auße dava grennd. De had se damoes e deara Zeid wo de andan ned da gwen hand umbrachd. De had se mid an Messa seywa Guagl agschnin.

Vo da weg is z`Hoslbach a nix mea bassiad wos mid n Griag z`doa khad hed. Bloß da Ongl Max, den wo e easchd oamoe bein Oba und bei da Oma gseng ghad ha, des wa ehra Bua, der is von Griag na ned da gwen und is a na lenga ned kema. Da Max, dea is en Griag z`Afreka gwen. Da hamd s gsagd, daß n da drund d`Englenda gfangd hamd. Schbeda hamd s dann gsagd, das da Ongl Max z`Amerika drend e da Gfangaschafd is. Damoes da hae na ned gwißd wos des bedeid. Nach a boa Joah, da is dann da Ongl Max wieda hoam kema, z`Hoslbach hamd se olle Leid rechd gfreid das da Max wieda da gwen is.

En Ongl Max, den ha e rechd gean meng wei a oewei rechd vey mid mia da had. Ih woaß heid oewei na ganz guad wiea ra me mid an so an gloana Schachdal dradzd had, da hada gsagd das da a gloana Radeo drin is. Wenn e amoe a bißl greßa bih had da Max gsagd, dann griage den Radeo.

Schbeda da ha e oes wieda vogeßn, den Radeo, den ha e bis heid na ned vo eham griagd. Hie und da is a amoe d`Tande Rosa kema, de is mid n Ongl Heine voheirad gwen und had z`Neischdad an da Waldnab e da Owapfaez drom gwohnd.

D`Tande Rosa und d`Tande Ane und da Ongl Max, des wand drei Gschwisda und hand de Kinda von Oba und vo da Oma gwen. Wia da Ongl Max dann vo da Gfangaschafd wieda da gwen is, da had a e ana Mehy z`Grafenau goawad, dot hama n dann d`Mudde und ih amoe bsuachd. Da hama dann d`Mudde und ih mid`n Max mid an Aufzug den wo ma mid an Schdrieg seywa ganz schee hou aufe ziang had kina, mid aufe foahn deafa. Dea Aufzug wa eigndle zon Droadsegg aufe ziang da. Wei awa ih a dabei gwen bih, had se da Ongl exdra mid uns zwoa aufe zong.

Da Oba, dea had scha ganz lang e da ADEX z`Esndae drin oes Maschinisd goawad, dea had oewei e an groußn Ofa a Hoez eihoazn miaßn, sunsd daddnd olle Maschinen schdeh bleim had a gsagd. Schbeda dann had a da Ongl Max z`Esndae drin bei da ADEX oes Feanfahra s`oawadn agfangd. Da hada ofd hibsch weid fud foan miaßn, da is da Max sogar bis zon Weiß af Bruggmehy uma kema und had von Sägeweag a Hoez hoen miaßn. Des wand meisdns Schwaddleng und Hoezresda de wo s en Sägeweag nima brauchd hamd. Aus den oedn Hoez da hamd s dann e da ADEX z`Esndae so dinne Hardfasabladdn gmochd. De Bladdna, de hand so brau gwen, af oana Seidn wands ganz gladd und af da andan Seidn da hands rauh gwen, des wand dann de fiadenga Adex-Bladdn. En Afang da had s oewei nua braune Bladdna gem, schbeda da hamds dann a na oa mid ana fawegn Blasdigfolie, roude, greane und vey andane gmochd, a sehane de wo ausgschaud hamd oes wiea Badfliesn. Aus de Adex-Bladdna hamd andane Fabriggn wieda ganz neie Kichnmewe und na mehra andane Sahan gmochd.

Oamoe had da Ongl Max zo da Mudde gsagd das a moang af Weidn e d`Owapfaez aufe foad und had s gfragd ob s mid mia zo da Tande Rosa af Neischdad an da Waldnab mid aufe foahn mehad. D`Mudde had gsagd daß s scha ganz gean midfoahn dad. En nexdn Dag da is da Ongl Max scha ganz boed eda Fria mid sein Lasdwong, des is a Saddlzug, had da Max gsagd, af Hoslbach hea kema und had uns z`Hoslbach voan Doaf drauß akhoed. Da Max had gsagd das a ned es Doaf eina foahn kah, wei a sunsd nimma auße kimmd. Bein Max da is na a Mah dabei gwen, des wa sei Beifahra, dea had mid dabei sei miaßn wei de zweh Mana efda a moe e den Ofa, dea wo eda Seidn hindan Fihrahaus drah gwen is, a Hoez eihoazn hamd miaßn, oana hed des alloa ned doa kina. Da Max had gsagd das dea Lasdwong a Hoezgasa is, Bei an sehan Audo brauchd ma koa Benzin ned tangn. Damoes ha e na ned gwißd wos des bedeid.

Damoes e derara Zeid, da had d`Mudde amoe zo mia gsagd, daß s iadz wieda a Schdellung oes Haushoedaren grieagd und das des ganz weid weg is vo Hoslbach. Ih ha zeschd amoe bei da Oma und bein Obba z`Hoslbach da bleim deafa. D`Mudde had gsagd, wenn oese guad gehd dann hoe a de nahe. Schbeda da had ma d`Mudde dann gsagd, daß s e deara Zeid wo e ned bei iha gwen bih, ganz schee Zeidlang nach mia ghad had. Wia e a so a guade drei Joah oed gwen bih, da had me d`Mudde da hie wo s iatz gwen is, nahe ghoed. Dot had s bei an Mah, den wo grad sei Frau gschdoam is, oes Haushoedaren goawad. Des had Meyhmeisl khoaßn und is a z`Niedabayan drundn gwen, awa scha diearegd e da Owaboareschn Grenz. D`Mudde de is dann af Hoslbach en Boareschn Woed eine kema und had me aghoed. Vo Hoslbach weg da hama zeaschd amoe mid n Bosdaudo af Bassa ei gfoahn, vo Bassa weg hama dann mid`n Dampfzug iwa Boggeng und Maecheng und duach Simbach duahe bis af Buch aufe gfoan.

Ih ka me na guad dra erinnan wia ma mid n Zug en Bahnhof z`Buach akema hand, da had dann a scha a Mah, den wo e na nia gseng ghad ha af d`Mudde und af mih gwoad. Dea Mah, dea had uns mid an Zwoaralawagl mid an Roß von Bahnhof aghoed. Wiea ma unsane Sahan es Wagl eibagd khad hamd, da is s a scha lousganga. Bis da hie, da bieh e na nia mid an sehan Wagl und mid an Roß midgfoan. A so ham a dann ganz schee schney iwa d`Feyda und iwa d`Wiesn zo an Haus hie kema, da wo e voahea a na nia gwen bih.

D`Mudde had gsagd das e vo iaz a da dahoam bieh und bei den Mah und bei ihr bleim deaf. Dea Mah had gsagd, i bih da Ongl Schos, iadz bleibst bei uns da. Da Ongl Schos had a na an gloana Buam ghad dea wo a Schos ghoaßn had, dea is a ungefäha so grouß gwen wia ih. Schbeda wia e a bißl eyda gwen bih, da hamd s ma gsagd das d`Muada von Schos bein Ewen z`Deindoaf drin a Bauandian gwen is, und daß s wia da Schos af d`Weyd kema is, gschdoam is.

Da Schos, dea is wia ra na ganz gloa gwen is, oes Kosdkind zon Ongl und zo seina Frau hie kema. Boed danach is en Ongl sei Frau awa a gschdoam, drum hada a Haushoedaren brauchd.

Da Schos und ih, mia hama midanand aufgwoxn wia Briada. Mia hama a hie und da zankt und grauft, wia s hoed unda Gschwisdara a so is. Wenn s zweyd woan is had uns d`Mudde scha hie und da amoe unsane Kepf zammgrennd. Sunsd hama uns awa meisdns scha ganz guad voschdandn. Da Schos dea had an Bugl ghad, des is awa mia oes Kind ganed aufgfoen. Schbeda wia me d`Nachban oewei wieda ra moe gfragd hamd wann da Schos wieda vo uns fuad muaß, hae d`Mudde gfragd wos d`Nachban da damid moanan. Da hads ma dann des gsagd das da Schos a Kosdkind is und daß se d`Leid hoed en Buggl von Schos en Schnowe weznd und weis sunsd a nix andas ned zon ren hamd oes wiea s Leidausrichdn.

De bigoddeschn Nachban, de wo e an jedn Sonndag e d`Kiaha grennd hand, des wand de schlimmsdn. De hamd wascheinle a en Onkl de fimf Mack, de wo a olle Manad vo da Fiasoage fian Schos griagt had ned vogund hamd. Oewei efda is dann a a Frau vo da Fiasoage kema und had gsagd das iadz da Schos boed amoe e a Heim ei muas wei a bei uns da ned gsund wean kah und sei Bugl vogehd bei uns da a ned. De Frau had gsagd daß s bei uns da koan Dogda ned gibd der wo en Schos heyfa kannd. Ih mechad heid na ned wissen wos de Leid rundum deara Frau vo da Fiasoage na oes eazeyd hamd, daß s en Schos endle vo uns weg doa soednd.

Ih woaß a na ganz guad wia ma, da Schos und ih, z`Ousdan oewei midanand zon Moos suaha en Woed auße ganga hand. Meisdns hama en Hard ei ganga, wei s da drin mehra Moos gem had oes wiea en Brugmeynabeag drom. Des Moos hama ausgrupfd und mid hoam gnuma wei ma s zon Bau fia unsane Ousdanesda brauchd hamd. Unsane Nesda de ham a z Ousdan en Goadn drund es Gras ei zon Friaepfebam zuare baud. Wenn dann da Ousdahos kema is, da ha da oewei gfabde Osdaoa und a na so gloane foawege Guadloa e unsane Nesda ein glegd. Da Schos und ih, mia woedma gean oewei en Ousdahos seng, awa obwoe ma oewei ganz guad aufbassd hamd, hama n nia dawischd, blos d`Mudde had n efda gsegn.

Z`Weinachdn iß s fast oewei genau a so gwen wia z`Ousdan, bloß das ma da koa Nesd ned bau hamd miaßn. D`Mudde de had uns zweh en Heilenga Abnd af d`Nachd wia sunsd a oewei es Bedd gschiggd. Schbeda hama dann a Gleggal leidn ghead, da is dann a scha d`Mudde dahea kema und had gsagd, schney Buam schdeds auf, s`Griskindl is grad kema. Da ha ma dann ganz schney von Bedd ausa und zon Fensda hie grennd und hamd auße gschaud, awa s`Griskindl ha ma iwahaubd nia, a ned oanzegs moe zon seng griagd.

Wenn uns d`Mudde gsagd had daß s`Griskindl da gwen is, da hama schney iwa d`Schdieang ae e d`Schdum ei grend, da is dann a scha oewei a scheena Grisbam da gschdandn. Undan Grisbam hand dann fia uns Gschenga gleng, Woehandschua oda Soggal, oda amoe a Schal. Oamoe hama a a boa gloane Blechaudo griagd. Meisdns had s`Griskindl koa Schbeyzeig ned brachd, mia hama uns iwa de anan Sahan de wo ma olle von Griskindl griagd hamd a oewei rechd gfreid. Mia Buam mia hama iwahaubd nia ebs vomißd. Schbeyn hama iwaroe kina und da dazua ha ma a ned exdra ebs bsundas brauchd.

De ganze Zeid ha e a ned dahoam mid n Schos gschbeyd, ih bih scha a ofd eda Gengad umanand und ha a andane Leid kena gleand. De meisdn hamd e scha gwißd wea eh bih. Hie und da had me oana vo de Nachban gfragd wo ma ih und d`Mude, oda wo da Schos und da Ongl schlofand. Ih ha dann oewei gsagd das ma d`Mudde und ih e den gloan Zimma drund, nem da Schdum schlofand. D`Mudde had gsagd das e des sang soed wenn me eba fragd. Ih ha ma ned viaschdayn kina warum de Leid des oes wissen woeddnd, ih ha ma a nix dabei dengd wenn s me um sehane Sahan gfragd hamd.

Ned weid vo uns weg da had s`Resal gwond, de is oa Joa eyda gwen oes wia ih, mid n Resal da bieh e ganz ofd zon schbeyn beinand gwen. Hie und da hama bei ea dahoam, oda a bei uns herend gschbeyd. Bei uns da is s ned so indressant gwen wia bein Resal drend, de hamd an Bauanhof ghad, da had ma scha vey mehra doa kina oes wia bei uns. Hie und da amoe hama mia zwoa vo da Lobachbrugg ae um d`Wedd bisld, da hama brawiad wer vo uns am weidan kimmd. Meisdns is s`Resal weida kema wiea ih, wahscheinle is des da dava kema, wei sie koan so an Fritze ned kad had wia ih. S`Resal is oewei scha z`Meyhmaisl gwen wei`s da geboan is, drum had sa se a eda Gengad vey bessa auskennd wia ih.

Mid`n Resal ha e a ganz vey vo Meyhmeisl kena gleand. Af da lingn Seidn vo uns, a Schdiggl weida ume, da is da Meyhmeisl Hof gwen. Undahoe n Beag da wa da Grombaua, da bih e awa mid n Resal seydna ae kema. Bein Grombaua da hamds mehra Kinda ghad, oa Diandl had Maral koaßn, de wa geau so oed wiea ih. S`Maral, de is awa nua ganz seydn bei uns zon Schbeyn herom gwen. Wiea e schbeda e d`Schue kema bih, da wa ma s`Maral und ih, e da gleichn Glass.

Veyaloa neie Eafahrungen

Wia s`Resal e d`Schue kema is, de had oa Jahr voa mia afanga miaßn, da bih e dann efda mid n Schos alloa umanand und ha eam oes zoagd wo e mid n Resal iwaroe scha gwen bih. De Gengad e deara wo ma mia oewei umanand grend hand, des wa von Grombaua drund wegad, en Diagnbach endlang bis zo da Eisnbahnbrugg fiare, oda af de anda Seidn e d`Bruggmeyh ume und viare bis af Undadiagn. Vo dot aus bis zon Biana hindare und weida bis af Buach ae. Vo Buach da hama af da andan Seidn wieda bis zon Brebeck aufa. Vo dot hama dann zon Lindna fiare, bein Miaglhuwa und bein Keinzlschbeaga vobei und zon Diagnbach ae. Da drundn ham a dann unda da Eisnbahnbrugg duahe und iwas Lohbachbriggal driwa en Bach endlang bis zon Grombaua fire, hie und da amoe, da ha ma dann a zon Meyhmeisl aufe ganga.

A jedsmoe hama a ned de ganze Schdregg aglaufa, Des wah fia unsane kuazn Haxal scha a bißl zweid gwen. Af de anda Seidn von Diagnbach hama eigandle fasd iwahaubd nia ume ganga. Ih ka a ned so genau sang warum, veleichd a wei da drendn blos rechd vey Wiesn gwen hand und sunsd iwahaubd nix andas. Glei drendahoe da Eisnbahnbrugg, da is a gloana Bunga en Beag drin gwen. Da Ongl had gsagd daß s en Bunga baud hamd wei s en Grieag d`Eisnbahnbrugg schbrenga heddn meng, das de rußeschn und de amerekaneschn Soedadn mid n Zug ned iwan Diagnbach uma fahn heddn kina.

Da drundn, da is da Diagnbach de Grenz zwischn Owabayan und Niedabayan, damoes da had me des awa iwahaubd na ned indressiead. Heid da iß s a bisl andas oes wiea s damoes gwen is, heid vaschdeh e des ganze ja a a bißal beßa.

Da Lohbach der kimmd vo Daumbach eina und is bis af a boa Dimpfe meißdns drugga gwen. Bloß wenn s vey grengd had, dann is a a hie und da amoe ganz schee grouß woan. Da hand efda a Bam dahea gschwumma und hamd d`Brugg undahoe unsan Haus voschdopfd. Des is meisdns ganz schee gfeahle gwen wei da s`Wossa efda bis zon Haus aufa ganga is. Ofd hama goaned gwissd ob s veleicht es Haus eina kimmd oda ned. D`Lohbachbrugg de had zwoa Beng ghad, oa Bong is heyzan gwen und oana wa bedanniead. Des wa hibsch gfeale fia de groußn Lasdauddo und fian Weiß und fian Ewen seine Langhoezfuhaweaha. Wenn de da driwa gfahn hand hed dea heyza Bong leichd amoe zammbreha kina.

Schbeda hamds dann d`Hoezbrugg weg grißn und hamd den zwoadn Bruggbong a beddaniead. Unda de Bruggbeng da had da Ongl oewei seine Kutschn und en Heiwong undagschdeyd. Des wa a nia koa Broblem ned, wei s unda da Brugg e oewei drugga gwen is. Bloß wenn s a moe grengd had, dann had ma aufbaßn miaßn das ma de Wang fria gnua außa da had, sunsd heds veleichd da Lohbach davah grißn.

Da Ongl der had oewei mindasdns oa Roß ghad, efda hand s sogoa a zwoa gwen. Da wand a na de Hena und hie und da, da hama a na a Kuah oda a Goas ghad, da had se oewei wos griad bei uns dahoam. D`Mille de wo ma brauchd hamd, de hama wenn ma grad koa Kuah ned ghad hamd bein Dreia ghoed wei ih koa Goasmille ned meng ha. De Mille von Dreia, de ha e a rechd gean ghoed, wei e dann oewei bis d`Mille fide gwen is mid`n Resal na a bisl schbeyn ha kina.

Hie und da wenn e af d`Nachd amoe zon Mille hoen zon Dreia ume ganga bih, da had s a scha amoe a bißl lenga dauad, da is ma a efda scha d`Mudde z`geng kema und had gschimpfd wei e so lang braucht ha. Z`Meyhmaisl da iß`s ma eigndle ga nia langweile gwen, da hads fia mih oewei ebs neis oda ebs andas indressands zon doa gem.

Oamoe ha a ma bein Pfeifal schniazln e d`Hend an Schiefan eizong, des had ganz schee weh da und e da Hend hae dann an ganz an dign Bingl griagd, eigndle iß`s a Blodan gwen de wo schbeda dann ganz blau und grea woan is. De Blodan is oewei digga woan und had a oewei mehra weh da. Da Ongl und d`Mudde hamd gsagd das des ganz beschdimmd a Bluadvagifdung sei muaß. Das e a Bludvagifdung ghad ha, des had ma gseng, wei vo meina Hend a bis iwan Eybong hindare und fasd bis zo da Oxl aufe a rouda Stroaf kema is. Af d`Nachd da had se dann d`Mudde unda da Bedroleumlambm oes genau agschaud und had s a en Ongl zoagd. Wiea dea des gseng had had a gsagd, des muasd aufmoha sunsd schdiabd a da. D`Mudde had dann a Nodl koed und had en Bingl ei gschdoha. Aus n Bingl is dann a so a ganz a geywe Bria außa gruna. Wia e des gseng ha, da is ma schlechd woan und ih bih umgfoen. Danach wia e wieda wach gwen bih had ma gseng das da roude Stroaf oewei weida zrugg ganga is. En nexdn Dag da is des ganze dann a scha wieda ganz guad gwen.

Heid dad ma mid ebs sehan zon Dogda geh, awa damoes wa des ned ganz so eimfach, da hed ma zeaschd s`Ros eischbanna miaßn und dann hed ma a na zon Dogda af Dann auße fahn miassn. Audo hads damoes a naned so vey gem, da oanzege dea wo a Audo ghad had, des wah da Weiß e da Bruggmeyh. Damoes hamd se d`Leid mehra seywa ghoefa wenn eha ebs basiad is. En Dogda aruafa had ma a ned so eimfach kina wei kam oana e da Nah gwen is dea wo an Telefon khad had.

Z`Hoslbach da is ma a amoe so ebs bled`s bassiad, da bih e vo da Odldruga awa gfoen. Des is bein Wofal drom gwen, da had da Wofal Bebal mid de Roß en Odl afs Feyd auße gfoahn ih ha bein Bebal ganz hou drom af n Odlwong sitzn deafa wiea da Bebal zo de Roß viare gschrian had „wiah“ da hamd d`Roß glei richde azong. Wei i ned aufbassd ha bih e vo da Odldruga awa gfoen. Ih woas na das e drund grad na schney meine Fiaß af d`Zeidn drahd ha, sunsd heds me dabresld. Wia e herund gleng bih, da bih e zeaschd amoe a bisl debbad gwen. Heid da dad ma wascheinle zo ebs sehan sang, dea is bewusdlos gwen. Wia de Leid de wo dabei gwen hand gseng hamd wos baßiead is, da hand s olle schney zo mia hea grend und hamd gschaud ob ma ebs feid. Ih bih awa aufgschdandn wei ma nix gfeid had. D`Frau Ellenga had me dann af d`Oam gnumma und had me zon Oba und zo da Oma ae drang. D`Oma de had ma dann glei en Kobf gwoschn, da had s easchd gmeagd das e en Kobf drom a ganz a scheens Loch ghad ha.

Wia me d`Oma fidae gwoschn ghad had, had`s ma an Aneka auf n Kobf aufe da und a Bindn uma bundn. Z`Hoslbach drin iß s a na ned fey andas gwen wia z`Meyhmeisl herend, da hads a na fasd koa Audo ned gem und a nua ganz seydn an Telefon. Da glauwe, das da Hanasnbaua da oanzege gwen is, dea wo a Audo und a an Telefon ghad had. Zon Dogda da, hed ma bis af Grafenau eine fahn miassn, des glauwe des hand a a soa nei Kilomedda gwen, awa i bih a a so wieda ganz schney gsund woan.

Damoes da hamd vey Leid af n Land draußdn a na koa elegdresch Liachd ned ghad, drum hamd s a kam an Telefon und a koan Radeo na ned ghad. Z`Hoslbach, des woas e na guad, da hads bein Wiad drund an Telefon gem da hamd olle telefoniean defa wenn s es brauchd had. We ma aruafa had miaßn, da had ma dera Frau de wo dot goawad had zeasch amoe d`Telefon Nummara sang miaßn. De Frau de had dann a boa Kawe e a so a Kasdl eigschdegd, dann had`s a boa moe e a na Kuawe, de wo e den Telefonkasdl dra gwen is umdraht. Da had se dann e den Telefon af da andan Seidn eba gmeyd, den had de Frau de Nummara gsagd und dann had ma telefonian kina. Da hamd d`Leid dazua gsagd, se loßn se iadz vobindn.

Wia da Max vo da Gfangaschafd hoam kema is, da hamd se boed drauf da Oba und d`Oma a s`elegdresche Liachd eirichdn loßn. Des wa ganz brima, wie s dann a an Radeo griagd hamd. Der Radeo had ma rechd guad gfoen, da is voan dra a so a greas Augn gwen des wo oewei a so gleichd had. E den Augn da had ma seng kina wia guad das dea Senda herganga is den wo ma grad eigschdeyd ghad had, des had ma da Max gsagd. Wenn da Empfang ned so guad gwen is had ma an an Ral drah miassn dann iß`s bessa woan.

Z`Hoslbach da iß`s vo deara Zeid a, wia da Max wieda vo da Gfangaschafd dahoam gwen is oewei rechd indressand gwen. Da Max dea had oewei wieda ebs neis gfundn des wo ma doa had kina. Oamoe da had d`Oma gsagd da Max soed a Hehn aschlachdn weiß`s heid a Hehnasubbm moha mehad. Da Max had dann mih gfragd owe mid eham en Henaschdoe hindare geh mehad zon Hena fanga. Da Max dea had oa Hehn gfangd, de hama dann hindan Schupfa hidare drang da had s da Max dann af n Haggschdog hieglegd und had iah mid an Hagge en Kopf aghaud. Wia ra deara Hehn en Kobf a khaud khad had, had as ausloßn. De Hehn, de is ohne Kobf na a ganz a scheens Schdiggl grennd, dann iß`s umgfoen und is doud gwen, dann had da Max d`Hehn zo da Oma e d`Schdum eidrang. D`Oma had s dann e a Schaffe eiglegd da wo a hoaß Wossa drin gwen is und had iah olle Fedan ausgrupfd. Zon Middagessn da hads dann a Hehnasubbm mid vey Fleisch drin gem.

Hie und da hamds z`Hoslbach drin a amoe a Sau gschlachd, da had dann da Oba oewei gsagd das e da ned dabei sei deaf wei des fia mih nix is. Wenn s zon Schlachdn gwen is, da hand oewei mehra Mana zammkema, de hamd dann a olle aufbassd das e ja ned z`weid zo eah zuare kim. Zo mia hamd s dann na oewei gsagd das e ja neamd sang deaf daß`s a Sau gschlachd hamd, wei sunsd Bolezei kimmd.

Schbeda wiea e scha a bißl eyd gwen bih had ma d`Mudde dann eagläad, das ma dahoam koa Sau schlachdn deafa had wei des schdreng vobodn gwen is und daß`s de Sau schwoaz gschlachd hamd. Wenn`s aufkema wa daß`s schwaz gschlachd hamd, da heddn s olle midanand a sauwane Schdraff griagd.

Wiea s wieda amoe a Sau gschlachd ghad hamd, had d`Oma zo da Mudde gsagd daß`s oa Hax zo da Tande Ane af Minga aufe bringa soed, wei de beschdimmd a ebs zon essn brauchd. Tande Ane de is scha wieda e ihrana Wohnung z`Minga drom gwen wei ses wieda hearichdn had miaßn. D`Oma had zo da Mudde gsagd daß`s mih midnehma soed wei des ganze dann ned so gfeahle is. Da hamds dann a ganz a grouße Hax vo da Sau und na mehra andane Sahan dazua e an Rucksag eibagd und dann ha ma d`Mudde und ih mid den Rucksag af Minga aufe gfoahn. Zeaschd da hama mid an Onebus af Deggndoaf ume fahn miaßn. Vo dot weg hama dann mid n Dampfzug af Minga zo da Tande Ane aufe gfahn. D`Mude had ma schbeda amoe vozeyhd daß`s en Zug weng mia boed a grouß Broblem grieagd hed. Wei ih gwißd ha wos e da Mudde ihran Rucksag drin is woedde des de Leid de wo a mid`n Zug midgfoahn hand eazeyhn. D`Mudde had ma gsagd das e zo de Leid gsagd ha das e ihran Rucksag a ganz a groußa Fleischfuaß drin is. Des hed damoes ganz schee gfeahle wean kina wei des wos d`Mudde da dah had a Schwoazhandl gwen wah und des is ganz schdreng vabodn gwen.

Z`Meyhmaisl da hama a na koan Radeo ne khad, wei ma a na koan elegdreschn Strom ned khad hamd. Da Ongl had oewei gsagd, des modeane Glumb des kimmd ma ned eina so lang wia ih leb. Wenn e gschdoam bieh dann kinnz es enk eirichdn lossn. Da Ongl is achzeahhundadsegsaachzge geboan, dea wa scha hibsch oed, drum had a a olle de neia Sahan ned a so draud, fia den hand olle neia Sahan gfeale gwen.

Olle unsane Nachban de wo a na koa elekdresch Liachd na ned khad hamd, de hamd se s olle nachanand eirichdn lossn. Zeaschd da had se da Dreia s`Elegdresche eirichdn lossn, de hamd bis da hie a wia mia nua a Bedroleumliachd khad. Bein Meyhmeisl da hamd s e da Wohnung drin und a en Schdoe draußn oewei a Kabidlambm hegnuma. D`Kabidlambma de hamd bloß a ganz a gloans Flammel khad, drum hand s a ned ganz so hell gwen oes wiea s Bedroleumliachd. Iagndwann, da ha ma mia z`Meyhmaisl na de oanzenga gwen de wo na koa elegdresch Liacht ned ghad hamd.

Neizeahhundadzwoarasechzge, da ha e scha a Zeidl z`Minga gawad, da is da Ongl gschdoam. Oa Jahr schbeda, en Summa, da wa e scha bein Barras, da ha e a Diandl kena gleand. Wiea es amoe mid hoam gnuma ha, das es da Mudde vieaschdeyn ha kina. Wiea des Diandl bei uns des Bedroleumliachd gseng had, had s zo mia gsagd daß`s des ganz romandesch find. En Jahr drauf da had se d`Mudde dann a s`Elegdresche eirichdn loßn. Des Diandl vo damoes is iadz scha glei seid fasd fuchzg Jahr mei Frau.

Wenn ma mia friara af d`Nachd dahoam e da Schdum beinand gsitzt hand hama uns oewei undahoedn und iwa oes des gred des wo undan Dag und a a`so bassiad is. Da Ongl had a ofd von easchdn Weydgriag vozeyd wia ra z`Frangreich drend gwen is und das a dot oes Soedad Pfeadeweada gwen is.

Da Ongl had vo so Schrabney eazeyd mid de wo de Franzosn oewei zo eah uma gschossn hamd, desweng hamds dann an Schizngrom bau miaßn, wo s dann ei ghupfd hand, a so daß`s koa Kugln vo de Franzosn drendn ned dreffa hamd kina. De Soedadn de hand olle mid`n Gwea drauß gwen und heddnd de französeschn Soedadn daschiaßn miaßn. Da Ongl had gsagd das a des awa ned doa had meng, drum had a hie und da oewei wieda a Hend voe Badronen hinda ran Bam hindare gschmißn wenn grad koana heagschaud had.

Fia mih wa oes des wos da Ongl da eazeyd had ganz schee abndeieale, awa da Ongl had zo mia gsagd das des iwahaubd goaned schee gwen is. Drum is a a rechd fraoh gwen das`a en zwoadn Weydgriag nimma eirugga had miaßn, wei a da dafia scha z`oed gwen is, had`a gsagd. Wei a ned en Griag auße miaßn had, hed a awa zon Voegsschduam hie geh miaßn, awa da had a a ned hie geh meng. Da Buagamoasda had zon Ongl gsagd daß a da umbedingd hie geh muaß.

Da Ongl had zon Buagamoasda gsagd das a zwengs de Naze ned hie geh mag. Da had da Buagamoasda zo eahm gsagd, wenn`sd ned hieh gehsd dann kimmsd af Dahau aufe, da zoang ds das dann scha wos des Richdege is. Da Ongl had uns erzeyd, das d`Ame wiea s nach n Griag kema hand, en Buaga- moasda e an Banza voan es Kanonareal hie ghengd hamd, a so hamd sn dann zon Bahnhof af Buach ae brachd. Wahscheinle had eba en Buagamoasda bei de Ame hieghengd und had eah eazeyd wos a fia ra Naze gwen is und das a e da Nazezeid a richdega gscheada Dreghame gwen is.

Damoes da is da Ongl fasd e an jedn Samsdag mid n Ral zon eikaufa af Simbach ae gfoan. Da had a dann oewei de Bassaua Neie Bresse, des is de Zeidung fia de Gengad da drund gwen, midbrachd. Bei uns herom da had`s koa Zeidung naned gem. Dahoam da had uns da Ongl dann oewei fiaglesn woß s oes Neis gem had und wos sunsd na oes af da Weyd bassiead is. Hie und da, da had a dann wia da Deife gschimpfd, iwa de Bolidegga oda a iwa ebs andas, bsondas wenn a ebs glesn had des wo da Kapfenga gschriem ghad had. Wenn da Ongl mid n Zeidunglesn fiade gwen is, da ha e scha oewei drauf gwoad, dann ha s ih griagd. Ih ha dann oewei glei de Gschichd`n von Beze, Belle und Bingo glesn. Des is a Beydlgschichd gwen, da wo se de drei a Schiffal baud hamd.

Manchmoe ha e a mid da Mudde zon Grama af Undadiaggn ume zon Eikaufa midgeh deafa, d`Mudde, de had dann oewei a so a grawe Koadn midnehma miaßn. Vo deara Koadn da had se dann Grama Nane, wenn s zon Zoen gwen is, oewei a boa Maggal mid ana Schah awa gschnien. D`Mudde had ma gsagd das des Lemsmiddlkadn hand, de muas ma ham, sunsd ka ma se nix zon essn kaufa. Des Geyd is damoes a ganz andas gwen oes wia heid. Da had s na a fawegs, babiearas Gloageyd gem.

S`Gloageyd had s awa a in Münzn gem, blos vo de Zwanzgal da had s koa Münzn gem. D`Pfeneng, p`Fimfal und Zehnal de hand grab gwen und d`Fuchzgal wand aus Alamineum. Das d`Mack aus Babiea gwen hand des woase na, des grouße Geyd des glauwe wa oes aus Babiea, awa des woase a ned so genau, des ha e a ned a so gseng, vo den hama waschscheinle a ned so vey khad, drum ha e s a ned kend.

We ma dahoam af d`Nachd e da Schdum drin ofd olle a so beinand gsitzd hand, da had da Ongl dann ofd gschimpfd wei des Geyd drodz da Währung iwahaubd nix is. Ih ha des ned vaschdandn wos a damid gmoand had. Da had a dann a ofd vo da Imflazeon gred und had wieda gschimpfd iwa de Bazen da drom. Da had a uns a na vozeyhd das a zweng s de Bazen sei ganz Geyd valoan had.

Da Ongl had gsagd das a friara an groußn Bauanhof ghad had. Wei a awa oewei scha a bissl a Handla und a Heisaschmusa gwen is, woed eham oana z`Neiedeng drom zwoa Wohnheisa vokaufa. Des had en Ongl scha rechd gschdiggd, wei a awa ned so vey Geyd ghad had, woed`a sein Bauanhof vokaufa. Mid den Geyd vo sein Bauanhof da hed a de zwoa Heisa z`Neiedeng drom zoen kina. Fia den Bauanhof had da Ongl so fey Geyd griagd das eham dea Mah, dea wo en Bauanhof kaufd had ned oes af oamoe gem had kina. Da Ongl had dann na an Dag woadn miassn bis a des ganze Geyd ghad had, ea had gsagd, des hand zweh Schuckan voe Geyd gwen. Wia da Ongl des ganze Geyd fia n Bauanhof beinand ghad had, isa af Neiedeng aufe und woed de zwoa Heisa zoen. Da had da anda Mah gsagd, des Geyd, des glangd da heid nimma fia de zwoa Heisa, iadz kosd ns scha wieda mehra, des Geyd des is iatz nix meha wead. Iadz had da Ongl koan Bauanhof nimma ghad und de Heisa z´Neiedeng drom de had a a ned griagd. Nach deara bledn Gschichd, da had da Ongl dann blos na des gloa Heisl z`Meyhmaisl kaufa kina, e den wo ma iatz drin wohnand. Des oede Geyd von Bauanhof vokaufa, des had da Ongl oewei na e drei Schublon en Komodkosdn en Schlofzimma drom ghad.

Hie und da, da had da Ongl uns Buam a bissl a so a Geyd zon schbeyn gem, ea had eh na oewei an ganzn Haufa dava ghad. Schbeda da ha e hie und da a Baggal vo den Geyd e d`Schue midgnuma und ha s meine Schuefreind zon schbeyn gem. Des oede Geyd des is rechd indressand gwen, des hand oes lauda ganz grouße Scheine gwen, Dausnda und Milleonen Scheine. Ofd amoe da is a af an sehan Schein a Schdembe drauf gwen, da hamd s dann aus an Dausnda a Milleon oda a a Millearde und a na greßane gmochd. Da Ongl had gsagd das des Geyd vo oan Dag af n andan so schney vareggd is, daßs mid n moha nimma nahe kema hand, drum had eham a dea Mah dea wo sein Bauanhof kaufd had s Geyd ned af oamoe gem kina.

Unsa Haus is friaras, so umara neizeahhundad umanand e ana groußn Kiesgruam drin gschdandn. Da hamd s den Kies außa da, den wo s fia d`Eisnbahnbrugg iwan Diagnbach ume, af da owaboareschn und af da niedaboareschn Seidn zon aufschiddn von Bahndamm brauchd hamd. Damoes is s`Haus d`Kandine fia de Awada gwen, de wo d`Eisnbahn vo Simbach af Minga aufe zua baud hamd. Da Ongl had gsagd das af den Haus na s`Schankrechd drauf is und ea kannd da jedazeid a Wiadshaus aufmoha, da is a oewei rechd schdoedz gwen drauf.

Iadz wiad`s eansd, iaz muaß ih a e d`Schue

Wia ih e d`Schue kema bih, da had da Schos, obwoe a zwoa Joah eyda wa oes wia ih, na ned e d`Schue geh deafa. D`Lehra hamd gsagt, der is na z`dumm dazua. Heid wo e de Sach mid andane Aung seg glauwe das des ganze blos a Sauarei gwen is, e dera wo a a boa Nachban ned ganz unschuede gwen hand. Oa Nachba had amoe zo mia gsagd, wenn a an sehan Buggl had, dann muaßa a bled sei.

Mia Meymeisla Kinda hama af Schdammham e d`Schue aufe miassn. De Buachna Kinda hand meisdns a af Schdammham e d`Schue ganga. A boa vo Buach drund hand awa af Julbach e d`Schue ae ganga. Af Schdammham aufe, da hand s fia mih oewei drei Kilomeda hie und a wieda zrugg zon geh gwen. En Summa is des ganz schee gwen, awa en Winda, da iß`s oft ganz ganz schee schwa woan, bsondas dann, wenn da Schnee rechd diaf gwen is.

Meisdns wa e bein aufe geh e d`Schue aloa, hoamzua wa ma awa efda a mehra, je nachdem wehane Schdreg das e grad geh ha meng. Wenn e af Diagn ae zua hoam ganga bih, da bih e meisdns mid n Franze und mid n Maxe ganga. De zweh hamd af Richdung Undadiagn weida geh miaßn. Da Maxe dea had z`Undadiagn drend gwond und da Franze, dea wa z`Aggadoe drauß dahoam. Mid de zweh ha e blos bis af Bruggmeyh ae midgeh kina, dot ha e dann af Meyhmeisl uma abiang miaßn. Wei s af Diagn ae zua indreßanda gwen is wia af deara Schdraß wo`s af Simbach ae gehd, bih e liawa mid n Maxe und midn Franze ganga.

E d`Richdung af Diagn ae da hads an Woed gem und a mehra Beag. Undahoe n Vogledabeag da is a gouße Bruggiwan iwa n Diagnbach ume. De Brugg is da Grenziwagang vo Niedabayan af Owabayan, uns Buam is des wuaschd gwen und had uns a ganed indreßiad. Da anda Weg da wos af Simbach ae zua gehd da ha e a ned weida ghad oes wiea iwa d`Bruggmey. Wenn e amoe af da andan Seidn, e de Richdung af Simbach ae zua hoamganga bih, da bih e efda a mid n Kare und mid n Robead bis zon Bazhuawa awa midganga. Dot ha e dann zo uns hoam lings uma abiang miaßn. Da Kare und da Robead, de hamd na a bissl weida ae geh miaßn. Da Robead dea had bein Brebek drend en Hard ei miaßn und da Kare dea had na bis da ae, wo s links af Buach ume und rechds en Hard ei gehd, awe miaßn.

Omoe en Winda, ih glaub da iß`s scha glei Friahjoah gwen, da bih e amoe mid n Kare und mid n Robead mid hoam ganga. Da ha ma af amoe zon schdreidn agfangd, ih woas heid nimma um wos daß s eigandle ganga is, oda wea agfangd had. Wiea ma af da niedaboareschn Seidn vo da Meyhmeislbrug gwen hand da hama zon raufa agfangd, warum des woase a nimma. Wei ih awa alloa gwen bih, ha e geng de zweh nix doa kina. Glei hinda da Brugg da hamd s me iwa den schdeiln Beag newa da Schdraß ae grennd und hand ma ae zua a na nahe groasd. Drudahoe da Brugg da hamd s me dann a na en Bach eine gschdeßn wiea e en Bach drin gleng bih hand de zweh davah grennd. Wei s na rechd koed gwen is, is da Diagnbach na Schdigglweis zuagfread gwen. Ih bih duachs Eis duahe es Wossa eigfoen, ih seg heid na de Wuazln unda n Wossa voa mia, e de wo a me eighoedn ha. Guad daß s`Eis ned digg wah, drum bih e a schney wieda außa kema, sunsd wah`e dasuffa.

Wiea e wieda aus n Bach herauß gwen bih, da ha e de zweh nima gseng, da hand s scha weg gwen und ih bih dann a glei oesa badschnaßa hoam grennd. D`Mudde had me glei auszong und had ma ebs druggas zon aziehang gem weis d de sunsd vokeydsd hads gsagd, und dann had s na gsagd das e s`nexde moe beßa aufbaßn soed. Wiea`s me schbeda gfragd had wiea des ganze baßiead is, ha e gsagd das e ausgrudschd bieh und dessweng es Wossa eigfoen bieh.

De Schdraß Richdung Simbach ae zua, des wa de Bundesstraß zweyf, de is damoes af da owaboareschn Seidn bis zon Beag hie, da wos zo da Meyhmeisl Brugg ae gehd thead gwen, dann is s pflosdad weida ganga bis iwa Brugg ume und a Schdiggl weida af Simbach ae zua. Undahoen Brebeck da iß s dann blos na a Sandschdraß gwen. Schbeda da hamd ses dann a thead. Ih ka me na ganz guad dra erinnan wia e da drendn mid mein Ral mein eschdn Vakehasumfae ghad ha. Damoes bih e wia a narescha iwan Beag zo da Brugg aezua grennd und af de linge Seidn ume kema. Da bih e dann e an Schdraßnschdoa agrennd daß e grad a so gflong bih. Guad das e a Kabbe auf ghad ha sunsd hed a ma mein Belle ganz sauwa aufgrennd. A Zeidl had s scha na dauad bis e wieda aufschdeh ha kina, wei e doh ganz schee debbad wa, veleichd ha e a Gehianeaschiddarung ghad, wei e af n Kobf gfoen bih. „Bliem is ma fei nix“.

Zeaschd da ha e ned rechd gwissd wos lous gwen is, bis e mei kabud`s Ral gseng ha, da iß`s ma kema wos grad baßiead is und warum e mid mein kabuddn Ral af da Schdraß gleng bieh. Da ha e a Glick khad das af da Bundesschdraß zweyf na kam a Vakeha gwen is, sunsd hed me wahscheinle a Audo darennd. Wia e nach mein Umfae aufgschdandn bih, da is agrad a Audo vobei kema. Ih woas na das e meine Oam e d`Heh gregd ha, awa dea is ned schdeh blim, genau a so wiea s heid a wah.

Amoe had da Ongl midgriagd daß bei unsan Nachban drendn, bein Schmid, en Midwoch af d`Nachd oewei a so a lusdege Sendung en Radeo kema is, des wa de weiß blaue Drehoagl. Da Schmid had sein Radeo oewei ganz laud aufdrahd und had a na s`Fensda af d`Schdraß auße offad ghad. Mia seywa hama na koan Radeo ned khad, en Ongl hed awa doh hie und da ebs indreßiad wos da aso kema is. Da is a dann hie und da amoe a gloans Schdiggl af n Weg zon Schmid ume ganga und had da drend vo da Schdraß drauß zua ghead woß s oes brachd hamd. Des wos a da hie und da ghead had, des had eham scha oewei rechd guad gfoen. Wenn a dann hoam kema is hada uns oewei eazeyd woß s da oes lusdegs brachd hamd. Obwoe en Ongl des mid n Radeo gfoen had, had a se ned zon eirichdn von elegdreschn Schdrom endscheidn kina. Da Dreia dea had se damoes a scha des elegdresche Liachd eirichdn loßn, awa an Radeo hamds a na ned glei griagd.

Bein Schmid, des hand Flichdleng gwen, de hamd zeaschd af da Vogledaseidn, drendahoe n Diagnbach, drundahoen Beag a gloans Hoezheisl ghad. Des Heisl had ea da Diagnbach weg gschwoabd wia s neizehahundadvierafuchzge a ganz a grouß Houwossa gem had, des wa damoes scha ganz schee draureg. Da hamd s ehara Heisl na mid Schdrigg und Keddna aghengd, awa dann hamd se s doh nima reddn kina und zon hearichdn iß`s a nimma gwen. Des had scha ganz schee beß ausgschaud wia des gloa Heisl e de Keddna und e de Schdrigg iwahoe an Bach ghengd is. Undahoe n Heisl had s`Houwossa scha den ganzn Bon weggschwoabd ghad, da wa nix meha zon moha.

Wei da Schmid bein Weiß z`Bruggmey drend goawad had, had eahm dea an Grund vokaufd wo a se a neis Heisl hie bau had kina. Da Weiß, dea had oewei scha de Leid a bisl ghoefa wenn s eah ned rechd guad ganga is. Da Schmid had sei Heisl newa d`Schdraß, da wos zon Dreia zuare gehd hiebaud. Wia s Haus von Schmid fiade gwen is, da hamd sa se nadiale a glei s`elegdresche Liachd eirichdn lossn. Fia uns Nachbahkinda wa des a schee wei`s bein Schmied zo uns da uma kema hand, wei de zwoa Diandl ghad hamd, iadz ha ma s`Resal und ih nimma aloa schbeyn miaßn.

E deara Zeid, da hand grad de Hullahub Reifn so ganz gouß e d`Mode kema. Iwaroe wo ma hiegschaud had, da hamd a boa Kinda mid eharane Hullahubreifn gschbeyd, de zwoa Diandl von Schmid, de hamd des a ganz guad kina, de heddnd oewei brawiad daß`s ih a leana soed, awa ih ha s ums varegga ned kabiead, a schbeda ned, ih ha me oewei vey zbled agschdeyd bei deara Sach.

Damoes neizehahundadvierafuchzge da hads iwaroe a ganz a schdoags Houwossa khad. Da Inn, dea had damoes a ganz vey Wossa khad. We ma vo Schdammham zon Deichschdedda ae gschaud had, da had ma gseng das ehra Haus bis hoewad aufe en Wossa gschdandn is. D`Fähre de is a weg gwen, da had ma de Bleddn und des Seil wos drahgengd is a nimma gseng. Da Ongl dea had damoes e da Bassaua neie Bresse glesn, daß`s z`Bassa drund a a ganz a schdoags Haowossa ghad hamd.

Z`Bassa da kemand af oamoe glei drei Flüsse zamm. Da greßa Fluß bei uns z`Bayan des is d`Donau, vo unsana Seidn aus da kimmd da Inn dazua und von boareschn Woed hea, da kimd d`Eyz außa. Da ka ma se scha vieaschdeyn woß`s da drundn fia ra sauwas Houwossa gem kah. Iadz hama grad von Dadum hea Midde June Zwoadausnd und dreizeah. E de ledzdn boa Wohan, da is a grad wieda a rießn Houwossa z`Bassa drund gwen, ned nua da drund, sondan a iwaroe z`Deidschland und a z`Esdreich und z`Ungan. D`Zeidung had gschriem, das des Houwossa soga na greßa wa is oes olle andan e da Zeid davoa.

Des Houwossa neizehahundadvierafuchzge had`s wahscheinle gem wei s en Winda davoa an ganzn Haufa Schnee ghad had. Da had s bei uns da a an sehan Haufa Schnee hea ghaud, das oes zua gwahed wah, wos a bißl dieafa gleng is. De Schdraß de wo vo da Bruggmeyh uma bei uns vobei zon Brebeg ume und dann af Deindoaf und af Seiwaschdoaf ei gehd, de is herowahoen Meyhmeisl dodal zuagwahed gwen. Dazwischn da hand a na de Bahngleisa via n Zug, dea wo vo Minga awa af Bassa ae ganga is, da is a oes dodal zua gwahed gwen.

Mehra Mana hamd damoes a boa Dag lang herendahoe und drendahoe de Bahngleisa, den ganzn Schnee wegad gschaufed. Wenn`s de Schneegwana ned weggschaufed heddnd, dann hed koana meha zon Brebegg ume geh kina. Fia uns Buam is des oes a Schbaß gwen. Voa unsan Haus is a a Schneegwan gwen, de is von Beag hiedan bis fasd zon Haus zuara ganga. E de Schneegwan, da hama uns mia Buam Leha eigmochd wo ma eingrabben hamd kina. D`Mudde had gschimpfd, wie s Angsd ghad had das da Schnee awa kimd und daß`s uns voschidd und dabadzd. Heid woaß e nadieale daß`s rechd khad had, awa damoes da ha e des iwahaubd ned glaum kina. So vey Schnee wiea damoes had`s schbeda a kam na amoe gem glauwe.

Das ma mia bei uns dahoam na koa elegdresch Liachd und a koan Radeo na ned ghad hamd, des had mia iwahaubd nia nix ausgmochd, a wenn es bei andane Leid efda gseng ha, i ha s a ned andas kennd. D`Mudde de hed awa scha oewei gean des elegdresche Liachd meng. Schbeda amoe, da had sa se dann von Gusdaf Schiggedanz an Simonetta Koffaradeo schigga lossn. En Schiggedanz den gibd s scha lang nimma, schbeda had a Quelle ghoaßn, de gibd s awa iadz a scha lenga nimma. E den Radeo had ma blos a boa Baddarieen ei doa miaßn dann had a a scha gschbeyd, da dazua had ma a ga koan elegdreschn Schdrom ned brauchd. Dea Koffaradeo den wo se d`Mudde da kaufd ghad had, dea had en Ongl scha oewei rechd guad gfoen, da had a dann a meisdns ganz genau zuaghead wenn s d`Nachrichdn brachd hamd und a wenn dann en Midicha oewei s`Wunschkonzead af n Mingara Senda kema is.

Schee wah`s ned oewei, awa indreßand

Obwoe damoes e deara Zeid iwahaubd a na ned vey Auddo gfahn hand, had s e da Meyhmeislkuavan drend oewei wieda ganz schee schware Umfälle gem. Zwischn an Brebeg und an Hofbaua, da had amoe a Lasdwong dea wo voe Oedeisn glond gwen is umgschmißn und is iwan Bugl aegfoen. A Beasonen Audo des wo eham grad zgeng kema is des had a mid ae grißn und is a na drauf gfoen. Da had ma nimma seng kina wos des fia ra Audo gwen is, en Fahra den had s dodal dabatzd khad. E da andan Kuavn bein Lindna voan da hand s a oewei wieda vo da Kuavn auße gflong und hand en Lindna sein Gmieasgoadn ei grennd. Oamoe da is sogoa a hibsch a groußa Lasdwong e ehran Goadn ae gflong. A bissl komesch iß`s awa scha gwen das de meisdn Audo, de wo da e da Meyhmaislkuavn drend vaunglickt hand vo Minga drom gwen hand.

D`Meyhmeisla hamd gsagd das de Mingara Audofahra oewei a so renand. Ih glaub das des mid den zammghengd is wei s z`Minga drom mehra Audo gem had wiea bei uns hearund. Desweng hand d`Mingara des schney Fahn a ned a so gwähd gwen oes wiea de Leid vo uns z`Niedabayan herundn. E da Meyhmaislkuavn drend da is d`Schdraß a na pflosdad gwen und wenn s naß wa, da wa s na a bissl gfealega oes wiea sunsd oesa druggane.

Voa ra na lengan Zeid scha, da hamd s da drund a ganz a neie Schdraß fasd wiea a Audobahn baud da gehd s nua na gradaus. Af deara Schdraß kimmd ma a nimma d`Schdammham vobei wema vo Minga af Simbach ae fahn muaß.

E de easchdn zwoa Schuejoah da bieh e fast oewei mid de Diagna Buam, mid n Maxe und mid n Franze hoam ganga. Dea anda Weg af den wo da Robead und da Kare geh hamd miaßn, dea had ma ned a so gfoen. Da wa bloß da Diagnbach iwa den wo ma driwa miaßn had, sunsd wa da drent iwahaubd nix Indressands lous. Oa Sach af da Digna Schdregg drend had s scha gem de had ma ganed gfoen, des hand de Imbmheisl bein Kobla drom gwen. De Imbmheisl hand rechds und lings newa da Schdraß gschdandn und agrad da ha e duahe geh miaßn. Wenn e vo da Schue hoam bih hamd me de Mistviecha efda amoe iwafoen und hamd me iwaroe gschdoha wo s grad ganga is. E da Fria da is ma des nia bassiad blos oewei middag wenn e vo da Schue hoam bih. Ih woas na ganz guad das e damoes ofd a greas Hiadl, da wo a Gamsbard drah gwen is aufghad ha. Da hand ma de Misdviecha a na eine grabbed und hamd me en Kobf gschdoha.

D`Oma vo Hoslbach, de had se ofd es Imbmheisl eigsitzd und had d`Imbm geagad und had drauf gwoad daß se s schdehand. D`Oma had gsagd das des geng s Reimaddesch guad is. Friera is ma a ned a jedsmoe wenn a bissl ebs gwen is glei owei zon Dogda hie grennd. Wenn`s iagndwiea ganga is hamd se d`Leid meisdns seywa ghoefa. Ih ka me na guad drah erinnan wiea da Ongl amoe a Zeidl umanand grennd is und gjammad had das eham a Zahn weh duad. D`Mudde had zo eham gsagd ea soed zon Zahnazd af Simbach ae fahn, awa da Ongl dea had niea zon Dogda oda zon Zahnazd geh meng. D`Mudde had zon Ongl gsagd ea soed a bißl an Glousdafrau Melißngeisd nehma, des had da Ongl dann a dah. Nach an Zeidl da is a dann wieda dahea kema und had glochd und had gsagd daß`s eahm iadz bessa gehd. Af oamoe had d`Mudde gsagd, du bisd a bsuffa, hasd leichd de ganz Flaschn ausdrunga? Da had da Ongl glochd und had ja gsagd, a bißl schbeda da had a awa doh wieda Zahnweh ghad.

En nexdn Dag ganz boed e da Fria, da had af amoe d`Hausdiea ganz laud gschewad und da Ongl had au gschriean. Schbeda dann, wiea ma aufgschdandn hand, da is af n Disch a Schnial mid an groußn Zahn wo s Zahnfleisch na drah gwen is dodn gleng. Iatz hama gwißd warum de Hausdia a so zuagschlong is. Da Ongl dea is en Hof drauß auf und a glaufa und had se s`Gsichd ghoedn und had oewei ach ach gjammad. En nexdn Dag da had man awa nimma jamman ghead, wahscheinle had eham des Zahnreißn midn Schnial doh ghoefa.

Damoes da hamd na olle Kinda de wo e de eschde und e de zwoade Glass ganga hand, a Schueschbeisung griagd. Da had a jeda an Leffe und a Hafal dabei ham miaßn, da wos uns dann z`Middag s`Essn eidoa hamd kina. Da hads an jedn Dag ebs andas gem, hie und da wa a a bissl ebs Siaß dabei, awa des is seydna gwen. Des had oewei rechd lusde ausgschaud, wenn a Schuediandl oda a Schuebua dahea kema is, wei a jeda a Hafal oda a Bixn en Schueranzn drah ghengd ghad had. De meisdn hamd a agschnine Konseavndosn mid an Drahdhengl drah heagnuma, des wa am bragdeschan wei ebs andas, bsondas bei de Buam wenn s graufd hamd, e kabud ganga wah. Af da oana Seidn von Schueranzn is meisdns e an Schnial a Schwamm zon Dofe ausleschn außaghengd, af da andan Seidn da is de Bixn fia d`Schueschbeisung drah ghengd.

Damoes da hamd d`Kinda e da easchdn und e da zwoadn Glaß nua mid n Griffe af d`Dofe schreim deafa. Easch vo da driddn Glaß weg, ha ma mid da Dindn und mid n Fedahoeda e a Hefd ei schreim deafa. Des mid n Schreim af d`Dofe is zwa rechd bragdesch gwen, awa wenn d`Buam afn Schueweg efda amoe a bißl graufd hamd, da is a ganz ofd Dofe broha. Da had ma dann dahoam wieda gschimpfd griagd wei d`Eydan wieda a neie Dofe kaufa hamd miaßn. Mia is bein raufa af n Hoamweg amoe Dofe, Zählmaschin und da Setzkasdn kabudd ganga. Wiea e dann hoam kema bih, ha e vo da Mudde ganz schee gschimpfd grieagd, wei ma nix meha richdn had kina und weis ma oese nei kaufa had miaßn.

D`Schue, des wa ned umbedingd mei Sach, da bih e ned oewei so gean hie ganga. E da easchdn und e da zwoadn Glass da is s`Freilein Hohenleitna unsa Lehraren gwen, mei liawa de wa ganz schee schdreng. Bei dera hama oft singa miasn und sie had mid da Geing dazua gschbeyd. Wenn s zon Singa gwen is, da ha e mid n Freilein Hohenleidna oewei mei Broblem ghad. Mia Buama, mia hama oana nachn andan singa miaßn, da wa e ned grad rechd guad, wenn ih drah kema bih, da hads goa ned lang dauad da hae a scha en Geingschdegga en Gsichd drin ghad ha, des had oewei ganz schee brennd.

We ma amoe Fella bein Schreim gmochd hamd, da ha ma mia Buam oewei fia an jedn Fella oa Dazn grieagd. Des mid de Dadzn, des is iwahaubd ned gschpaße gwen. So weid a me erinnan ka, hamd d`Diandl nia Dazn griagd, obwoe s es a efda vadead heddn. Mia hama e da Schue d`Schdammham bis zo da viadn Glass oewei oa Diandl und oa Bua nemanand sidzn miassn. E da zwoadn Glass had me d`Lehraren newa d`Gugge hie gsidzd, des is a rechd a frechs Luada gwen. De had me oewei e d`Aschbaggan eizwiggd, da bih e dann oewei hie und hea gruggd. Wenn des d`Lehararen gseng had, hads me gfragd warum e des dua, da hae gsagd das me Gugge zwiggd had. Dann had s Gugge gfragd ob des schdimmd, de had dann oewei glong und had zo da Lehraren gsagd, na des schdimmd ned. Ih ha dann von Freilein Hoenleidna oewei glei rechds und links a Scheyn griagd. Ih glaub das me s`Freilein Hoenleidna iwahaubd ned rechd gean meng had.

E da driddn Glass da ha ma s`Freilen Schumnik oes Lehraren griagd. S`Freielein Schumnik de is rechd guad zo uns gwen. Awa bei dera hama unda da Schue ganz ofd beddn miasn, des hedd ma a ned umbedingd oewei doa meng. Dazn wia mas von Freilein Hohenleitna grieagd hamd, had`s bei n Freilein Schumnick a koa meha gem. Efda amoe hads uns mid n Lineal mid da Kandn auf Pfinga aufe ghaud, des wa a ned rechd schee, awa des is a ned so ofd bassiad. Mid da Schumben, a so ha mas gnennd, da ha ma oft wenn s`Weda schee gwen is, unda da Schuezeid spazian geh deafa. Meisdns ha ma dann e d`Innauan awe ganga, da drund had s uns dann ebs iwa d`Natur gleand. S`Freilein Schumnik de had uns zoagd woß s da draußn oes fia Bleame und fia Vegl und a na vey andane Viecha gibd. Des wa ganz indreßand und rechd lusde iß`s a gwen, wei s da a nia so schdreng zuaganga is oes wia sunsd unda da Schuezeid.

Mid de andan Lehra, da hama nua ganz seydn schbaziean geh deafa, hexdns amoe wenn s rechd hoaß gwen is.We ma gmoad hamd daß`s amoe z`hoaß is fia d`Schue, da hama uns zeaschd undahoedn ob ma zon Lehra ebs sang soedn, dann ham a olle midanand an Schbruch aufgsagd.

„Der Himmel ist heiter, das Wetter ist schön, wir bitten den Lehrer spatzieren zu gehen“.

En Winda, da ka a me na ganz guad dra erinnan, da ha ma amoe mid`n Freilein Schumnik auf n Hiawebeag drom bein Schliddnfahn gwen. Da had da Augustin Konrad wiea ra mid sein Schliddn iwan Beag ae gfahn is und umgschmißn had, gladd en Fuaß abbrocha, des is veleicht a Gaude gwen. En Konrad den hama dann mia Kinda mid n Schliddn wieda zo da Schue ae gfahn. S`Freilein Schumnik had a richdege Angsd ghad wei des en Konrad agrad bei iha bassiead is. Wos dann danach na gwen is des woas e ned wei ma mia dann olle hoam geh hamd deafa. Damoes da wa oes na ned so einfach wia heid, da had a fast neamd an Telefon ghad, hexdns a Gschefd oda reiche Leid oda d`Bosd. Heid da had a jeda a Handy, da ka ma jedsmoe glei wenn ebs bassiead is en Sanga oda a en Dogda aruafa.

E dera Zeid da is a amoe bei uns dahoam a ebs bassiead. Da had s af d`Nachd e da Brugg hiedan af amoe rechd gschewad. Da Ongl is dann auße grennd und had nachgschaud wos lous gwen is, ea had awa nix gseng wei s a scha rechd finsda gwen is. Da had a se dann en Schdoe drauß d`Schdoelodean ghoed und is na amoe dane und had gsuachd owa ebs find. Af oamoe had a da Mudde gschrian, geh a moe schney außa, da liegd oana unda da a Brugg drund. Da Ongl had dann d`Mudde zon Dreia ume gschigd daß sn uma hoen soed. De zweh, da Dreia und da Ongl, de hamd dann midanand den Mah dea wo da unda da Brugg drund gleng is zo uns aufa und e d`Schdum eina drang, da hamd s n dann af n Bon hie glegd. Da had ma dann easchd gseng wea des gwen is, da Ongl had gsagd, des is ja da Niggl.

Da Niggl des is a Baua von Hard drend gwen dea wo, wenn s en Summa zon dreschn gwen is oewei en Dreschwong brachd had. Da Dreia, dea is dann zon Weiß e Brugmey ume grennd, da hamd s dann en Dogda z`Dann agruafa und hamd gsagd das a umbedingd eina kema muaß. Da Weiß is dann a glei mid zo uns uma kema. Da Niggl, des is a scha a bissl a eydana Mah gwen, der is hoed hie und da bein Wiad gwen und had dodn a bissl a Bia drunga. Des moe hada wahscheinle a bissl zvey dawischd. Wia da Niggl da eda Finsdan mid sein Ral ohne Liachd hoam gfahn is, is a hoed ed a Brugg hiedan iwan Beag en Lobach ae gfoen.

Damoes da hamd de meisdn Leid a na koan Dinamo en Ral dra ghad, drum hamd s a koa gscheids Liachd ned khad. Ofd oa hamd a blos a Kabidlambm en Ral drah ghad, awa de wa a ned rechd hell. Da had ma ned so guad gseng bei da Nachd und had ganz leichd an Umfae ham kina. Bis da Dogda vo Dann eina kema is, da had des a na a ganz a guade Zeid dauad, obwoe da Dogda a scha a Audo ghad had. Damoes da wa a de Schdraß vo Dann eina na a Sandschdraß, da had ma a ned so schney fahn kina wiea af ana Theaschdraß.

E dera Zeid bis da Dogda kema is, da wand scha a ganza haufa Leid bei uns e da Schdum beinand. Da Weiß is mid na a boa andane Mana af n Kanabee gsitzd, da is af oamoe s`Kanabee zambroha. Da hand s dann olle af n Bon drund ghoggd und hamd glochd. Es is awa koan wos bassiad dabei, sunsd heddns a ned olle glochd. Da Ongl dea had scha a bissl bled gschaud wei s`Kanabee hie gwen is. Da Weiß, dea had awa zon Ongl gsagd das a eahm des Kanabee zoed, des had en Ongl dann scha gfreid.

Wia des oes vobei gwen is, da is dann a da Dogda kema und had en Niggl genau agschaud, dann had a gsagd das an es Grangnhaus mid nehma muaß wei a oewei na bewusdlos dagleng is. De Mana de hamd dann en Niggl auße drang und hamd n en Dogda sei Audo eiglegd, dea had n dann af Dann es Grangnhaus mid auße gnumma. Andas hed ma s a damoes na ganed moha kina wei s damoes na koan sehan Sanka ned gem had oes wia heid.

Da Niggl is awa drotzdem rechd boed wieda gsund gwen, des hama gseng wei a glei wiea ra wieda dahoam gwen is en Ongl a Rangal Gseychds oes Dangschee brachd had. Da Ongl dea had oewei gsagd, de Oedn de hand hoed na a bissl zaga oes wia de Junga heid.

De modeane Zeid kimmd

I ka me a na ganz guad dra erinnan wia de easchdn Düsnjäga iwa unsa Haus driwa gflong hand, de hamd en Himme drom so Schdroaffan gmochd, da Ongl had dann oewei gsagd, des is a Himmeszoacha. Dazua had a gschimpfd und had gsagd, de mohand na de ganz Nadua kabudd. Damoes had se na koana ebs dabei dengd, heid dad ma sang dea had damoes scha gseng daß des oes ganed so ungfeale gwen is. Wenn s damoes scha de greana gem hed, da wah da Ongl beschdimmd dabei gwen.

Damoes, da had me d`Mudde efda a moe fira Zeidl auf Minga zo da Tande Anne oda auf Hoslbach zon Oba und zo da Oma e b`Ferien ei bracht. Z`Minga iß`s a ganz indressand gwen da ha ma e zwischn de kabuddn Heisa guad Indiana schbeyn kina.

Des Haus, da wo Tande Ane drin gwohnd had, des hamd s a scha wieda heagrichd ghad, a so daß`s nimma bein Dach eina renga had kina. Z`Minga drom da hads a na ganz vey andane Sahan gem de wo ma doa had kina. Drendahoe da Greizung da is glei s`Noadbad gwen, des wah scha ganz pfunde da drom. Af Owawiesnfeyd ae, da iß s a ned weid gwen, da hand ofd so gloane Fliaga umanand gflong. S`Owawiesnfeyd is damoes a Spoadflughafn gwen, en Griag da wah s a richdega Flughafn. Da drauß da had ma, wenn da Wind schee ganga is oewei ganz guad an Draha schdeign loßn kina. Wenn da Wind schdoag ganga is, da hand a ofd Grouße mid Riesndraha drauß gwen und hamd s schdeing lossn. Da Onkl Badl had fia mih a an scheena Draha mid an ganz an langa Schwoaf und ana ganz ana langa dinna Schbagadschnua baud.

Hie und da hama wenn da Wind guad ganga is und s`Weda schee wah olle midanand af Owawiesnfeyd ae ganga. Ofd is a na da Bua vo dera Frau, dera wo des Haus ghead had e den wo da Baddl und d`Anne drin gwohnd hamd mid uns midganga, da hama dann mein Draha schdeing loßn. Damoes da is na a gloana Bach duach s Owawiesnfeyd ae glaufa und af da oana Seidn da hand Bam und Boschn gwoxn, danem da is a gloana Weg gwen, da hama efda bis zon Flughafn viare schbazian ganga. Drendahoe da hand zwoa ganz houe Haufan Dreg und Schdoana gwen. Da Ongl Baddl had gsagd das des ganze Zeig vo de kabuddn Heisa is de wo d`Fliaga en Griag mid ehrane Bombm zamm ghaud hamd. Ea had gsagd das da veleichd a na doude Leid drunda lengd. Af de Beag drom, da had ma en Dracha am olla bessan schdeing loßn kina. Heid ka ma se des ga nimma viaschdeyn wiea des damoes oes ausgschaud had. En Amfang vo de sechzga Jahr da hamd s z`Minga rechd vey baud, wei damoes d`Olympiade af Minga kema is. Da hamd s de Schuddbeag sauwa heagrichd und iwroe a Gras abaud, iadz schaud oes a so aus, oes wiea wenn s niea andas gwen wah.

Mid n Wieland, des wa da Bua vo da Hausfrau, dea had oan Schdog undahoe da Tande Ane gwohnd, mid den ha e ofd e de Ruinen de wo olle rundum gwen hand, Indeana gschbeyd. Oamoe hama mid sein Bummarang af den kabuddn Haus af da andan Schdaßnseidn drend, da wo iadz p`Feiaweha drinn is, s`weafa brawiead, des wah boed schieaf ganga. Da Wieland had en Bummarang dod wo ma gschdandn hand, af ehra Haus ume gschmißn, da is a dann genau zo ehran Wohnungsfensda hie gflong. Da hama olle zweh Angsd griagd, wei sei Muadda ganz genau gwißd hed wea den Bummarang gwoafa had. Awa wiea ma oewei sagd, da hama wieda amoe an Schudzengl ghad wei da Bummarang a gloas Schdiggl voan Fensda wieda had umdrahd had und zo uns zrugg gflong is. Z`Ausdralien kinand de Ewaridschines s`Bummarangweafa so guad, das a jedsmoe wieda zrugg kimmd. Des vo de Ewaridschines, des ha e e mein Sanella Album vo Ausdralien und Neiseeland drin glesn. Da Wieland und ih, mia hama en Bummarang meisdns seywa wieda iagndwo andas hoen miaßn.

Da Wieland dea had oewei scha z`Minga herom glebd, drum had a se a iwaroe ganz guad auskennd. Wei da Wieland a scha a bissl eyda gwen is oes wia ih, drum ha e a hie und da a amoe mid eham e d`Schdad eine geh deafa. Da hama dann mid da Schdraßnbahn zon Heade en Schdachus ei gfahn, da Heade is is a grouß Kaufhaus gwen, da hama dann umanand und hamd uns oes meglehe agschaud. Hie und da a moe da ha ma a en Haubdbahnhof es Akki Kino ganga, da had ma fia ra Fuchzgal oewei an kuazn Film aschau kina. Des had ma a rechd guad gfoen, ebs sehas had s z`Meyhmeisl ned gem. Mid`n Wieland da bih`e a efda amoe es Noadbad zon badn ganga, da Wieland dea had scha schwimma kina awa ih na ned drum woed a ma a en gloan Kindabeggn s`schwimma leana. Leida had s awa ned glabd, s`schwimma hae easchd schbeda amoe e an Dimpfe en Diagnbach drund gleand.

Z`Minga drom, da hads damoes scha ganz schee vey Audo gem. Des wa oewei ganz indressand. Z`Meymaisl drund und en boareschn Woed drin, da had ma fasd nia a Audo gseng. We ma e oan Dag fimfe gseng had, dann wand des scha ganz schee vey. A Modoral hamd awa scha mehra Leid ghad, efda a oans mid an Beiwong, da hamd dann na oa oda zwoa Kinda und a na d`Frau midfahn kina. Sunsd is ma hod iwaroe mid n Ral hie gfahn oda a z`Fuaß ganga. Wenn a me rechd erinnad, da is da oanzege dea wo e unsana Gengad umanand a Audo ghad had blos da Weiß z`Brugmey gwen. Da Weiß dea had an so an groußn grabm Obbe Kabidän khad, mid den had ma s oewei en Sonndag af Schdammham e Kiaha aufe fahn gseng.

Da Pfara z`Schdammham, dea had a a Audo ghad, des wa a scheena schwoaza DKW. Da Pfara Kumpfmilla, den wo ma voahea khad hamd, dea had na koa Audo ned ghad, dea is fasd iwaroe mid n Ral hie gfahn, oda meisdns soga a hie ganga.

Damoes is amoe da Bischof vo Bassa af Schdammham aufa kema wei Schdammham zon Bassaua Bisdum ghead had. Da Bischof dea is mid sein Schaffea mid an groußn, schwazn BMW V8 kema. A bißl schbeda da had da Pfara en Sonndag bredegd das d`Leid fia d`Diasbora schbendn soedn. Da had a gsagd das de, de wo a grouß Audo hamd, ehra Audo vokaufa soednd und daß sa se a gloans Audo kaufa soednd. Des Geyd des wo da iwareg bleibd, des kanndn s dann schbendn.

Wiea da Pfara en Mondag zon Relegeonsundarichd e d`Schue kema is hada a wieda iwa d`Diasbora mid uns gred. Wei da Bischof a mid an groußn Audo bei uns da gwen is, ha a me gmeyd und ha en Pfara gfragd ob da Bischof a sei Audo vokaufd und mid an gleanan fahd. Da had da Pfara gsagd das dea a so a grouß Audo brauchd wei a oewei schney zo seine Schafal hie kema muaß.

Wenn e z`Minga drom gwen bieh, da ha e mid n Ongl Badl ganz ofd vo ehran Fensda drom af d`Schdraß ae gschaud, des wa rechd indreßand, wei de en fimfdn Schdog drom gwohnd hamd. Vo da aus had ma wiagle oes ganz genau gseng wos af da Schdraß drund lous gwen is. Da Badl, dea had ma dann oewei eagläad wos des fia Audo gwen hand de wo da drund olle vobei gfoan hand. De meisdn Audo hand amerekanesche Schdraßnkreiza, Scheffroled, Buik und Foad und a na mehra andane gwen. Deidsche Audo had ma ned rechd fey gseng. Hie und da is awa a a Meazedes oda a Voegswong oda a a Dreirala vobei gfoan. Manchmoe, awa nua ganz seydn, had ma a an BMW vobeifoahn gseng.

Da Badl dea had a an BMW ghad, des wa a Dixi, den hada oewei brauchd wenn a mehra Sahan zon eikaufa ghad had. Schbeda had dann da Baddl an andan BMW griagd, ih glaub ea had gsagd, des is a Dreizwanzga. Des wa a ganz a scheena Schboadwong, bei den had ma en Summa s`Dahe hindare doa kina, da is da Baddl ganz schdoedz gwen drauf.

Wei da Baddl bei de Amerekana goawad had, da hama a sunsd oewei hibsch vey moha kina. Hie und da is da Ongl Baddl mid mia alloa ohne d`Tande Ane mid n Audo af Owawiesnfeyd ae gfahn, da ha ma dann mid an so an gloana Flieaga, des is a Dobbedegga had da Baddl gsagd, iwa Minga umanand gflong.

Da had ma da Ongl Baddl zoagd wiea unsa Minga vo drom ausschaud. D`Tande Ane had ned mid n Baddl mid flieang meng de had gsagd das dea oewei a so schbinnd wenn a flieagd. Da Baddl, dea had a efda amoe ganz schee umanand gweagd mid n Flieaga. Ofd amoe is a de Leid, de wo af de Schuddbeag drom gwen hand diaregd iwa Kepf driwa gflong. Wiea e schbeda wieda amoe z`Minga drom gwen bih, da had ma Tande Ane eazeyd das da Baddl z Owawiesnfeyd drund nimma flieang deaf.

Wiea e d`Tande Ane gfragd ha warum da Ongl Baddl nimma flieang deaf, da had s ma eazeyhd das a wieda amoe umanand gschbuna had. Da is a wieda amoe ganz nieada iwa d`Kepf vo de Leid driwa gflong, de wo af n Schuddbeag drom en Drachn schdeing hamd loßn und had eah d`Schnial von Draha agrißn, da had eham Bolezei dann en Flugschein agnumma.

En Badl und da Ane eharana Wohnung da had ma blos en Wossahahn aufdrah miaßn, dann is e da Kich und en Bad glei s`Wossa außa kema. De hamd a a Bad khad mid ana scheena Badwann drinn und a na echdn Brause. E da Kich, da hamds mid an Gasofa koha kina, da had ma iwahaubd koa Hoez ned brauchd. Zon eihoazn da hamds awa na Koen von Kella drund hoen miaßn, da had da Baddl oewei gschimpfd, wenn a des doa had miaßn. Wei d`Tande Ane und da Ongl Baddl en fimfdn Schdog